På konkurrenceområdet indeholder de tilsagn, som parterne har afgivet med henblik på at fjerne den alvorlige tvivl, som en fusion giver anledning til, og på at gøre denne fusion forenelig med det indre marked, generelt en revisionsklausul, der fastsætter de betingelser, hvorunder Kommissionen efter anmodning fra den fusionerede enhed kan indrømme en forlængelse af fristerne eller ophæve, ændre eller udskifte de pågældende tilsagn. Som det fremgår af punkt 74 i Kommissionens meddelelse om løsningsforslag, der kan accepteres i henhold til forordning nr. 139/2004 og forordning nr. 802/2004, kan en ophævelse eller ændring af tilsagn snarere komme på tale, når der ikke er tale om afhændelsestilsagn, f.eks. hvis det drejer sig om adgangstilsagn, der kan løbe over flere år, og hvor det på tidspunktet for vedtagelse af den fusionsbeslutning, der gjorde dem bindende, ikke var muligt at tage enhver udvikling med i betragtning. Tilsagnene har nemlig til formål at afhjælpe de konkurrenceproblemer, der påvises i afgørelsen om godkendelse af fusionen, således at deres indhold eventuelt skal ændres eller behovet herfor forsvinde alt efter udviklingen i markedssituationen.

De materielle bestemmelser i forordning nr. 139/2004 om kontrol med fusioner og virksomhedsovertagelser tillægger Kommissionen et vist skøn, herunder for så vidt angår økonomiske vurderinger. Det samme gør sig gældende ved vurderingen ikke kun af en fusions forenelighed med det indre marked, men ligeledes ved vurderingen af, om tilsagn er nødvendige for at fjerne den alvorlige tvivl, en sådan fusion rejser.

Hvad nærmere bestemt angår anmodningen om bortfald af tilsagn, der er gjort bindende ved en afgørelse, som erklærer en fusion forenelig med det indre marked, skal det først bemærkes, at mens undersøgelsen af en fusion forudsætter forudsigelser om den fremtidige udvikling, som bliver så meget desto mere vanskelig og usikker, jo længere ude tidshorisonten ligger, rejser undersøgelsen af en anmodning om bortfald af tilsagn ikke nødvendigvis de samme vanskeligheder ved en fremadrettet analyse. Endvidere er der ingen bestemmelser, der fastsætter frister, inden for hvilke undersøgelsesproceduren for en sådan anmodning eller visse faser af denne procedure skal være afsluttet, og heller ikke mere generelt bestemmelser, der regulerer eller organiserer den pågældende procedure. Det forholder sig ikke desto mindre således, at bedømmelsen af en anmodning om bortfald af tilsagn i lighed med andre afgørelser på fusionsområdet forudsætter til tider komplicerede økonomiske vurderinger med henblik på særligt at efterprøve, om markedssituationen i bred forstand har ændret sig betydeligt og varigt, således at tilsagnene ikke længere er nødvendige for at afhjælpe de konkurrenceproblemer, der blev konstateret i den fusionsafgørelse, som gjorde tilsagnene bindende.

Kommissionen råder derfor ligeledes over en vis skønsbeføjelse ved bedømmelsen af en anmodning om bortfald af tilsagn, som indebærer komplicerede økonomiske vurderinger. Kontrollen fra Unionens retsinstanser af udøvelsen af dette skøn skal følgelig foretages under hensyntagen til den skønsmargen, som er knyttet til de bestemmelser med økonomiske aspekter, der indgår i regelsættet om fusioner. Kommissionen er imidlertid forpligtet til at foretage en omhyggelig undersøgelse af denne anmodning og om nødvendigt foretage en markedsundersøgelse, træffe passende foranstaltninger til indhentelse af oplysninger og at støtte sine konklusioner på samtlige relevante oplysninger.

(jf. præmis 33-39 og 41)